b'\n_START_ARTICLE_\nBremen (de\xc5\xbeela)\n_START_SECTION_\nDe\xc5\xbeelno ozemlje\n_START_PARAGRAPH_\nDe\xc5\xbeela Bremen je sestavljena iz Bremna (325 km\xc2\xb2) in Bremerhavna (79 km\xc2\xb2), dveh lo\xc4\x8denih mest ob spodnjem toku in ustju Vezere, ki le\xc5\xbeita 53 km narazen, med njima pa je spodnjesa\xc5\xa1ko ozemlje. \xc4\x8ceprav je Bremen pogosto ozna\xc4\x8den za mestno dr\xc5\xbeavo in se de\xc5\xbeela sama naziva "mesto", je ta oznaka neto\xc4\x8dna. Nem\xc5\xa1ki jezik pozna izraz "dvomestna dr\xc5\xbeava" (Zwei-St\xc3\xa4dte-Staat), ki se v\xc4\x8dasih uporablja v tem kontekstu.\n_START_SECTION_\nPrebivalstvo\n_START_PARAGRAPH_\nPrvotno prebivalstvo se je v zadnjih desetletjih mo\xc4\x8dno spremenilo. Po drugi svetovni vojni se je tod naselilo veliko pregnancev iz Nem\xc4\x8diji odvzetih ozemelj. Tem so se v \xc5\xa1estdesetih letih pridru\xc5\xbeili ekonomski migranti, predvsem iz sredozemskih de\xc5\xbeel, \xc5\xa1e kasneje pa je Bremen postal eden ve\xc4\x8djih ciljev imigracije iz Zahodne Afrike. Po koncu hladne vojne ve\xc4\x8dina novih priseljencev pri\xc5\xa1lo iz Vzhodne Evrope._NEWLINE_V mestu Bremen \xc5\xbeivi pribli\xc5\xbeno 545.000 prebivalcev, v Bremerhavnu pa 116.000.\n_START_SECTION_\nDe\xc5\xbeelna oblast\n_START_PARAGRAPH_\nZakonodajno oblast vr\xc5\xa1i Bremenski svet (Bremische B\xc3\xbcrgerschaft), ki ima 83 \xc4\x8dlanov, voljenih vsake \xc5\xa1tiri leta. 15 \xc4\x8dlanov je iz Bremerhavna, 58 pa iz Bremna, zadnji sestavljajo obenem tudi bremenski mestni svet (Stadtb\xc3\xbcrgerschaft)._NEWLINE_Nosilec izvr\xc5\xa1ilne oblasti je Senat Svobodnega hanzeatskega mesta Bremen (Senat der Freien Hansestadt Bremen). Na\xc4\x8deljuje mu Predsednik senata (Pr\xc3\xa4sident des Senats), ki je obenem \xc5\xbeupan mesta Bremen._NEWLINE_Na zadnjih volitvah 13. maja 2007 je zmagala SPD, ki tvori koalicijo z Zelenimi. Poleg njiju v parlamentu sedijo \xc5\xa1e predstavniki CDU, Levice, FDP in en nestrankarski svetnik. Naslednje volitve bodo leta 2011._NEWLINE_De\xc5\xbeela Bremen ima svoje vi\xc5\xa1je de\xc5\xbeelno sodi\xc5\xa1\xc4\x8de (Hanseatisches Oberlandesgericht Bremen) in lasten organ ustavnosodne kontrole - De\xc5\xbeelni sodni dvor (Staatsgerichtshof). Oba imata sede\xc5\xbe v Bremnu.\n_START_SECTION_\nGospodarstvo\n_START_PARAGRAPH_\nPristani\xc5\xa1\xc4\x8di v obeh mestih, ki sta \xc5\xbee zgodovinsko povezani v celoto, skupaj predstavljata  za Hamburgom drugo najve\xc4\x8dje pristani\xc5\xa1\xc4\x8de v Nem\xc4\x8diji. Posebnega pomena sta uvoz kave in izvoz avtomobilov._NEWLINE_Tudi industrija je v de\xc5\xbeeli tradicionalno razvita. Poznani blagovni znamki, ki izvirata od tod sta Beck\'s in Hachez, v mestu pa stojijo \xc5\xa1e tovarne dru\xc5\xbeb Airbus, Kraft Foods, Daimler idr._NEWLINE_V primerjavi kupne mo\xc4\x8di z ostalimi deli EU dosega de\xc5\xbeela Bremen indeks 146,8 (EU-27:100) (2004).\n_START_SECTION_\nJezik\n_START_PARAGRAPH_\nVisoka nem\xc5\xa1\xc4\x8dina je prevladujo\xc4\x8di jezik v mestu, ki pa ima v vsakdanjem pogovornem jeziku prvine nizke nem\xc5\xa1\xc4\x8dine - t. i. Bremer Schnack.\n_START_SECTION_\nIzobra\xc5\xbeevanje\n_START_PARAGRAPH_\nJavna Univerza Bremen je ena najmlaj\xc5\xa1ih univerz v Nem\xc4\x8diji (ustanovljena 1971). Poleg nje deluje \xc5\xa1e zasebna Univerza Jacobs Bremen in nekaj visokih \xc5\xa1ol.\n_START_SECTION_\nVera\n_START_PARAGRAPH_\nVe\xc4\x8dina verujo\xc4\x8dega prebivalstva (44,1%) je protestantov. Prebivalstvo na obmo\xc4\x8dju mesta Bremen in centra Bremerhavna pripada Bremenski evangeli\xc4\x8danski cerkvi (Bremische Evangelische Kirche), prebivalstvo \xc5\xbeive\xc4\x8de v ostalih delih Bremerhavna pa Evangeli\xc4\x8dansko-luteranski de\xc5\xbeelni cerkvi Hannovra._NEWLINE_Katoli\xc4\x8dani (12,1%) spadajo pod osnabr\xc3\xbc\xc5\xa1ko (mesto Bremen ju\xc5\xbeno od reke Lesum) ali hildesheimsko \xc5\xa1kofijo (mesto Bremen severno od reke Lesum in Bremerhaven)._NEWLINE_Prisotni so tudi pripadniki manj\xc5\xa1ih verskih skupnosti, npr. muslimanov ali judov.\n_START_SECTION_\n\xc5\xa0port\n_START_PARAGRAPH_\nMednarodno prepoznaven je nogometni klub Werder Bremen, ki igra v prvi Bundesligi.'